ખીલેલા ગુલાબની પાંખડી પર જામેલા ઝાકળ જેવી માસૂમ લાગતી શ્રદ્ધા કપૂર જેટલી કન્વિન્સિંગ લાગે છે એટલું જ સિદ્ધાર્થ મલ્હોત્રાને ગુંડો ગણવામાં મન માનતું નથી. ખરબચડા ખૂનખાર ગુંડા કરતાં તે કોઈ પૈસાદાર બાપાનો દીકરો વધારે લાગે છે, પરંતુ ફિલ્મનું સૌથી મોટું સરપ્રાઇઝ પૅકેજ છે રિતેશ દેશમુખ. ગયા અઠવાડિયે તેને ‘હમશકલ્સ’માં ગાંડાવેડા કરતો જોયા પછી લાગતું હતું કે આની પાસે આનાથી વધારે ટૅલન્ટ નહીં હોય, પણ વિકૃત દિમાગના સિરિયલ કિલરના રોલમાં તે ખરેખર જામે છે એટલું જ નહીં, તેનું પાત્ર પણ સૌથી સારું લખાયેલું છે. જોકે તેની ક્રૂરતા હજી વધારે ખૂલીને બહાર આવી હોત તો આ ફિલ્મમાં થિ્રલનું તત્વ ઓર વધારે જામ્યું હોત.